CELEX: 52017PC0079
Language: el
Date: 2017-02-23
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 479/2013 του Συμβουλίου, της 13ης Μαΐου 2013, σχετικά με την παραίτηση από την απαίτηση υποβολής συνοπτικών διασαφήσεων εισόδου και εξόδου για ενωσιακά εμπορεύματα που διακινούνται μέσω του Διαδρόμου του Neum

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.2.2017
            COM(2017) 79 final
            2017/0030(NLE)
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) αριθ. 479/2013 του Συμβουλίου, της 13ης Μαΐου 2013, σχετικά με την παραίτηση από την απαίτηση υποβολής συνοπτικών διασαφήσεων εισόδου και εξόδου για ενωσιακά εμπορεύματα που διακινούνται μέσω του Διαδρόμου του Neum
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               O Διάδρομος του Neum εκτείνεται εκεί όπου η επικράτεια της Βοσνίας-Ερζεγοβίνης καταλήγει στην Αδριατική ακτή, με αποτέλεσμα το διαχωρισμό της περιοχής του Ντουμπρόβνικ από το υπόλοιπο της Κροατίας.
            
            
               •Αιτιολόγηση και στόχοι της πρότασης
            
            
               Το άρθρο 3 του κανονισμού Neum αίρει, υπό ορισμένες προϋποθέσεις, την υποχρέωση υποβολής συνοπτικής διασάφησης εισόδου ή εξόδου όσον αφορά τις αποστολές που διασχίζουν τον Διάδρομο του Neum. Αυτό είναι δυνατό μόνο εφόσον η συνολική αξία κάθε αποστολής δεν υπερβαίνει το ποσό των 10 000 EUR (άρθρο 4 στοιχείο α)) και πληρούνται άλλες προϋποθέσεις του άρθρου 4 στοιχείο β). Με τον τρόπο αυτό, ο κανονισμός Neum παρεκκλίνει από ορισμένες διατάξεις του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα και του κανονισμού (ΕΟΚ) αριθ. 2454/93 της Επιτροπής για τον καθορισμό ορισμένων διατάξεων εφαρμογής του κοινοτικού τελωνειακού κώδικα.
            
            
               Την 1η Μαΐου 2016, ο κανονισμός (ΕΟΚ) αριθ. 2913/92 του Συμβουλίου αντικαταστάθηκε από τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΤΚ). 
            
            
               Ο κανονισμός (ΕΟΚ) αριθ. 2454/93 της Επιτροπής, ήτοι η εκτελεστική πράξη για τον κανονισμό (ΕΟΚ) αριθ. 2913/92: 
            
            
               καταργήθηκε με τον εκτελεστικό κανονισμό (ΕΕ) 2016/481 της Επιτροπής· 
            
            
               στη συνέχεια, αντικαταστάθηκε από: 
            
            
               τον κατ’ εξουσιοδότηση κανονισμό (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα, και
            
            
               τον εκτελεστικό κανονισμό (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα.
            
            
               •Συνοχή με ισχύουσες διατάξεις στον τομέα πολιτικής
            
            
               Το πεδίο εφαρμογής του άρθρου 3 του κανονισμού Neum, συμπεριλαμβανομένου του ορίου των 10 000 EUR, καλύπτεται πλέον από το άρθρο 126 του κατ’ εξουσιοδότηση κανονισμού της Επιτροπής, καθότι αυξάνεται σε 15 000 EUR το όριο που ισχύει για την απαλλαγή.
            
            
               Η Επιτροπή θεωρεί ότι ο κανονισμός Neum θα πρέπει να τροποποιηθεί για να εναρμονιστεί το πεδίο εφαρμογής της απαλλαγής με το ποσό που προβλέπεται στο άρθρο 126 του κατ’ εξουσιοδότηση κανονισμού της Επιτροπής (15 000 EUR). Επιπλέον, τόσο οι νομικές παραπομπές όσο και η ορολογία που χρησιμοποιούνται στον κανονισμό Neum θα πρέπει να ευθυγραμμιστούν με το νομικό πλαίσιο του ΕΤΚ.
            
            
               Σύμφωνα με το άρθρο 6 του κανονισμού Neum, η Δημοκρατία της Κροατίας δεσμεύτηκε να παρακολουθεί την κατάσταση και να ενημερώσει την Επιτροπή έως την 1η Μαρτίου 2014 σχετικά με τυχόν παρατυπίες που διαπιστώθηκαν, καθώς και για τα επακόλουθα μέτρα που έχουν ληφθεί για την αντιμετώπισή τους. 
            
            
               Σύμφωνα με το άρθρο 7 του κανονισμού Neum, η Επιτροπή απαιτείται να υποβάλει στο Συμβούλιο, εντός δύο ετών από την έναρξη ισχύος του εν λόγω κανονισμού, έκθεση εκτίμησης της εφαρμογής του κανονισμού Neum. Στις 11 Νοεμβρίου 2015, η Επιτροπή υπέβαλε την εν λόγω έκθεση στο Συμβούλιο και κατέληξε στο συμπέρασμα «ότι το επίπεδο εφαρμογής του κανονισμού Neum είναι ικανοποιητικό και δεν υπάρχει λόγος αναστολής ή κατάργησης του κανονισμού.»
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
         
         
            
               
                  Ο παρών κανονισμός τροποποιεί τον κανονισμό (ΕΕ) αριθ. 479/2013 του Συμβουλίου, της 13ης Μαΐου 2013, (εφεξής «κανονισμός Neum»), ο οποίος εκδόθηκε βάσει του άρθρου 43 της πράξης σχετικά με τους όρους προσχώρησης της Δημοκρατίας της Κροατίας στην ΕΕ (εφεξής «πράξη προσχώρησης»). Η πράξη προβλέπει ότι το Συμβούλιο, μετά από πρόταση της Επιτροπής, θεσπίζει τους όρους υπό τους οποίους η απαίτηση για συνοπτική διασάφηση εισόδου ή εξόδου μπορεί να αρθεί για τα ενωσιακά εμπορεύματα που διακινούνται μέσω του Διαδρόμου του Neum. Ως εκ τούτου, το άρθρο 43 της πράξης προσχώρησης είναι η ορθή νομική βάση.
               
            
            
               2017/0030 (NLE)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 479/2013 του Συμβουλίου, της 13ης Μαΐου 2013, σχετικά με την παραίτηση από την απαίτηση υποβολής συνοπτικών διασαφήσεων εισόδου και εξόδου για ενωσιακά εμπορεύματα που διακινούνται μέσω του Διαδρόμου του Neum
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τη Συνθήκη για την προσχώρηση της Δημοκρατίας της Κροατίας στην Ευρωπαϊκή Ένωση,
            
            
               Έχοντας υπόψη την πράξη περί των όρων προσχωρήσεως της Κροατίας, και ιδίως το άρθρο 43,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το άρθρο 4 στοιχείο α) του κανονισμού (ΕΕ) αριθ. 479/2013 του Συμβουλίου προβλέπει την παραίτηση από την απαίτηση υποβολής συνοπτικών διασαφήσεων εισόδου και εξόδου για ενωσιακά εμπορεύματα που διακινούνται μέσω του Διαδρόμου του Neum, αν η συνολική αξία κάθε αποστολής ενωσιακών εμπορευμάτων δεν υπερβαίνει το ποσό των 10 000 EUR και αν τα ενωσιακά εμπορεύματα συνοδεύονται από τιμολόγια ή έγγραφα μεταφοράς τα οποία πληρούν τους όρους του άρθρου 4 στοιχείο β) του εν λόγω κανονισμού. 
            
            
               (2)Το όριο των 10 000 EUR ορίστηκε με αναφορά στο όριο ισοδύναμης αξίας που προβλέπεται στο άρθρο 317 παράγραφος 4 του κανονισμού (ΕΟΚ) αριθ. 2454/93 της Επιτροπής
                  1
                και αποτελεί το όριο κάτω από το οποίο οι τελωνειακές αρχές μπορούν να θεωρήσουν ότι αποδεικνύεται ο τελωνειακός χαρακτήρας των ενωσιακών εμπορευμάτων εφόσον τα εν λόγω εμπορεύματα συνοδεύονται από τιμολόγιο ή έγγραφο μεταφοράς. Εάν πληρούνται οι προϋποθέσεις αυτές, δεν απαιτείται θεώρηση από τις αρμόδιες τελωνειακές αρχές.
            
            
               (3)Με ισχύ από την 1η Μαΐου 2016, ο κοινοτικός τελωνειακός κώδικας ο οποίος θεσπίστηκε με τον κανονισμό (ΕΟΚ) αριθ. 2913/92 του Συμβουλίου
                  2
                αντικαταστάθηκε από τον ενωσιακό τελωνειακό κώδικα που θεσπίστηκε με τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου
                  3
               . Ως εκ τούτου, οι διατάξεις του κανονισμού (ΕΟΚ) αριθ. 2454/93 αντικαταστάθηκαν από εκείνες του κατ’ εξουσιοδότηση κανονισμού (ΕΕ) 2015/2446 της Επιτροπής
                  4
                και του εκτελεστικού κανονισμού (ΕΕ) 2015/2447 της Επιτροπής
                  5
               .
            
            
               (4)Το αντικείμενο του άρθρου 317 παράγραφος 4 του κανονισμού (ΕΟΚ) αριθ. 2454/93 διέπεται πλέον από το άρθρο 126 παράγραφος 1 του κατ’ εξουσιοδότηση κανονισμού (ΕΕ) 2015/2446. Το εν λόγω άρθρο προβλέπει ότι για τα εμπορεύματα των οποίων η αξία είναι χαμηλότερη από το όριο των 15 000 EUR το καθεστώς των ενωσιακών εμπορευμάτων θεωρείται αποδεδειγμένο βάσει τιμολογίου ή εγγράφου μεταφοράς, χωρίς να απαιτείται καμία θεώρηση από τις αρμόδιες τελωνειακές αρχές.
            
            
               (5)Για να διασφαλιστεί η ομοιόμορφη εφαρμογή της ενωσιακής τελωνειακής νομοθεσίας, είναι συνεπώς σκόπιμο να ευθυγραμμιστεί το πεδίο εφαρμογής της απαλλαγής που προβλέπεται στο άρθρο 4 στοιχείο α) του κανονισμού (ΕΕ) αριθ. 479/2013 με εκείνο που προβλέπεται στο άρθρο 126 παράγραφος 1 του κατ’ εξουσιοδότηση κανονισμού (ΕΕ) 2015/2446.
            
            
               (6)Επιπλέον, για λόγους ασφάλειας δικαίου και νομικής σαφήνειας, οι νομικές παραπομπές στο άρθρο 4 του κανονισμού (ΕΕ) αριθ. 479/2013, στον κανονισμό (ΕΟΚ) αριθ. 2913/92 και στον κανονισμό (ΕΟΚ) αριθ. 2454/93 θα πρέπει να αντικατασταθούν από τις αντίστοιχες παραπομπές στον ενωσιακό τελωνειακό κώδικα και στον κατ’ εξουσιοδότηση κανονισμό (ΕΕ) 2015/2446.
            
            
               (7)Συνεπώς, είναι σκόπιμο να τροποποιηθεί αναλόγως ο κανονισμός (ΕΕ) αριθ. 479/2013,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
         
         
            
               Ο κανονισμός (ΕΕ) αριθ. 479/2013 τροποποιείται ως εξής:
            
            
               1.
                     Στο άρθρο 2, το σημείο 1) αντικαθίσταται από το ακόλουθο κείμενο:
            
            
               1) «ενωσιακά εμπορεύματα»: τα εμπορεύματα όπως ορίζονται στο άρθρο 5 παράγραφος 23 του κανονισμού (ΕΕ) αριθ. 952/2013·»·
            
            
               2.
                     Το άρθρο 4 τροποποιείται ως εξής:
            
            
               (α)το στοιχείο α) αντικαθίσταται από το ακόλουθο κείμενο:
            
            
               «α)η συνολική αξία κάθε αποστολής ενωσιακών εμπορευμάτων που διακινούνται μέσω του Διαδρόμου του Neum δεν υπερβαίνει το ποσό των 15 000 EUR ή το ισοδύναμό του σε εθνικό νόμισμα·»·
            
            
               (β) στο στοιχείο β), το σημείο i) αντικαθίσταται από το ακόλουθο κείμενο:
            
            
               «i)περιέχουν τουλάχιστον αποδεικτικά στοιχεία με οποιοδήποτε από τα μέσα που παρατίθενται στο άρθρο 126 του κατ’ εξουσιοδότηση κανονισμού (ΕΕ) 2015/2446».
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (ΕΕ L 253 της 11.10.1993, σ. 1).
               
               
                  
                     (2)
                  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).
               
               
                  
                     (3)
                  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
               
               
                  
                     (4)
                  Κατ’ εξουσιοδότηση κανονισμός (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα (ΕΕ L 343 της 29.12.2015, σ. 1).
               
               
                  
                     (5)
                  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).